Document ID: 32005D0820

KOMISSION PÄÄTÖS,
tehty 21 päivänä marraskuuta 2005,
Slovakian tasavallalle annetusta luvasta käyttää toissavuotta edeltäviä tilastotietoja ja eräitä likimääräisiä arvioita arvonlisäverosta kertyvien omien varojen perusteen laskemiseksi
(tiedoksiannettu numerolla K(2005) 4430)
(Ainoastaan slovakinkielinen teksti on todistusvoimainen)
(2005/820/EY, Euratom)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan atomienergiayhteisön perustamissopimuksen,
ottaa huomioon arvonlisäverosta kertyvien omien varojen lopullisesta yhdenmukaisesta kantomenettelystä 29 päivänä toukokuuta 1989 annetun neuvoston asetuksen (ETY, Euratom) N:o 1553/89 (1) ja erityisesti sen 13 artiklan,
sekä katsoo seuraavaa:
(1)
Jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste - 17 päivänä toukokuuta 1977 annetun kuudennen neuvoston direktiivin 77/388/ETY (2), jäljempänä ’kuudes direktiivi’, 28 artiklan 3 kohdan mukaisesti jäsenvaltiot voivat edelleen vapauttaa veroista tietyt liiketoimet tai verottaa niitä, ja nämä liiketoimet on otettava huomioon arvonlisäverosta (alv) kertyvien omien varojen perustetta määritettäessä.
(2)
Kuudennen direktiivin 28 artiklan 3 kohdan säännösten soveltamisen osalta Slovakian tasavallan Euroopan yhteisöihin liittymistä koskevan asiakirjan (3) liitteessä XIV olevan 7 jakson (verotus) 1 kohta antaa Slovakian tasavallalle luvan vapauttaa tietyt kuudennen direktiivin liitteessä F luetellut liiketoimet veroista.
(3)
Slovakian tasavalta ei pysty laskemaan tarkasti tiettyjen kuudennen direktiivin liitteessä F olevassa 17 kohdassa tarkoitettujen liiketoimien arvonlisäverosta kertyvien omien varojen perustetta; tällainen laskenta aiheuttaa todennäköisesti perusteettoman hallinnollisen rasitteen suhteessa vaikutukseen, joka tällaisilla liiketoimilla on Slovakian tasavallan alv-varojen kokonaisperusteeseen; Slovakian tasavalta pystyy suorittamaan laskennan käyttämällä likimääräisiä arvioita tämän, kuudennen direktiivin liitteessä F mainitun liiketoimiluokan osalta; Slovakian tasavallalle pitäisi näin ollen antaa lupa laskea alv-peruste käyttämällä likimääräisiä arvioita neuvoston päätöksen (ETY, Euratom) N:o 1553/89 6 artiklan 3 kohdan toisen luetelmakohdan mukaisesti.
(4)
Slovakian tasavalta ei kykene käyttämään asetuksen (ETY, Euratom) N:o 1553/89 4 artiklan 4 kohdassa säädettyä liiketoimien tilastoluokittain jakamista varten kansantalouden tilinpitoa toiseksi viimeiseltä varainhoitovuodelta ennen sitä varainhoitovuotta, jonka mukaan alv-varojen peruste on laskettava; Slovakian tasavallalle olisi näin ollen myönnettävä lupa käyttää toissavuotta edeltävää kansantalouden tilinpitoa.
(5)
Omia varoja käsittelevä neuvoa antava komitea on hyväksynyt kertomuksen, johon on kirjattu komitean jäsenten lausunnot tästä päätöksestä,
ON TEHNYT TÄMÄN PÄÄTÖKSEN:
1 artikla
Slovakian tasavalta saa käyttää neuvoston asetuksen (ETY, Euratom) N:o 1553/89 4 artiklan 4 kohdassa säädettyyn liiketoimien tilastoluokittain jakamiseen vuoden 2001 kansantalouden tilinpitotietoja varainhoitovuoden 2004 osalta, jota varten alv-varojen peruste on laskettava.
2 artikla
Arvonlisäverosta kertyvien omien varojen perusteen laskemiseksi 1 päivästä toukokuuta 2004 lähtien Slovakian tasavallalle annetaan neuvoston asetuksen (ETY, Euratom) N:o 1553/89 6 artiklan 3 kohdan toisen luetelmakohdan mukaisesti lupa käyttää likimääräisiä arvioita seuraavan, kuudennen direktiivin liitteessä F tarkoitetun liiketoimiluokan osalta:
1)
henkilökuljetukset (liitteessä F oleva 17 kohta).
3 artikla
Tämä päätös on osoitettu Slovakian tasavallalle.
Tehty Brysselissä 21 päivänä marraskuuta 2005.

Labels: 8
2
15
18